ลุ้น! “บ้านล้านหลังเฟส 3” คลังเตรียมชง ครม.เคาะงบ 2 หมื่นล้าน
การประชุมครม.วันนี้ ต้องจับตาวาระที่จะมีการเสนอของกระทรวงการคลัง “โครงการบ้านล้านหลัง ระยะที่ 3” เพื่อเป็นการช่วยเหลือคนรายได้น้อย นอกจากนี้ สำนักงานตำรวจแห่งชาติ ยังของบเพื่อซื้อรถหุ้มเกราะเอาไว้ใช้ที่ขายแดนใต้
จับตา! ครม. เคาะงบ 2 หมื่นล้าน ต่อยอด “บ้านล้านหลังเฟส 3”
21 ก.พ. 2566

ผู้สื่อข่าวรายงานว่า ทำเนียบรัฐบาลวันนี้ (21 ก.พ. 66) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการระชุมคณะรัฐมนตรี โดยในวันนี้มีวาระที่น่าสนใจ โดยกระทรวงการคลัง เสนอโครงการสินเชื่อเพื่อที่อยู่อาศัยแห่งรัฐ (โครงการบ้านล้านหลัง ระยะที่ 3) วงเงิน 20,000 ล้านบาท ดำเนินโครงการโดยธนาคารอาคารสงเคราะห์ (ธอส.) โดยเบื้องต้นอาจกำหนดอัตราดอกเบี้ยต่ำในอัตรา 3 % นาน 5 ปี เพื่อช่วยให้ผู้มีรายได้น้อยมีบ้านเป็นของตัวเอง
กระทรวงการคลัง เสนอร่างกฎกระทรวง (ฉบับที่..) และออกตามความในประมวลรัษฎากร ว่าด้วยการยกเว้นรัษฎากร (การยกเว้นภาษีเงินได้บุคคลธรรมดาสำหรับเงินสนับสนุน ค่าตอบแทน หรือประโยชน์อื่นใดที่ได้รับจากภาครัฐในปีภาษี 2565) กระทรวงการคลัง เสนอการลงนามข้อตกลงเพื่อการใช้ระบบแลกเปลี่ยนข้อมูลระหว่างประเทศ CTS User Agreement
กระทรวงทรัพยากรธรรมชาติและสิ่งแวดล้อม เสนอการทบทวนมติคณะรัฐมนตรี เมื่อวันที่ 1 ต.ค.2562 เรื่อง แผนปฏิบัติการขับเคลื่อนวาระแห่งชาติ “การแก้ไขปัญหามลพิษด้านฝุ่นละออง” กระทรวงทรัพย์ฯ เสนอนโยบายกำกับการนําเข้าเศษพลาสติก
กระทรวงการต่างประเทศ เสนอการดำเนินการตามข้อมติคณะรัฐมนตรีความมั่นคงแห่งสหประชาชาติเกี่ยวกับสาธารณรัฐเฮติ กระทรวงการต่างประเทศ เสนอการต่ออายุการบริจาคเงินอุดหนุนแก่ฝ่ายเลขาของอนุสัญญาห้ามทุ่นระเบิดสังหารบุคคล
สำนักงานตำรวจแห่งชาติ เสนอขอรับการจัดสรรงบประมาณรายจ่ายประจำปีงบประมาณ พ.ศ.2566 งบกลาง รายการเงินสํารองจ่ายเพื่อกรณีฉุกเฉิน หรือจําเป็น เพื่อเป็นค่าใช้จ่ายในการจัดหารถยนต์หุ้มเกราะกันกระสุนทดแทนที่ใช้ในพื้นที่จังหวัดชายแดนภาคใต้